Insaquantas sgnoccas en rumantsch grischun

In emploià da la posta di ad in pur vegl:
–	Vossa brev è memia greva. Vus stuais metter anc ina marca da ventg.
–	Propi? respunda il pur surprais. Ma sche jau met anc ina marca, vegn la brev anc pli greva..

Il scolast di ad in scolar: 
–	Jau hai ditg a vus da scriver in'entira pagina sur dal latg, ma ti has scrit in concept da be set lingias. Pertge?
Il scolar guarda sin il scolast e di tut losch:
–	Jau hai scrit sur dal latg condensà.

La scolasta dumonda ses scolars:
–	Cur ch'il barometer croda, tge signifitgescha quai?
Ina pitschna scolara stenda il det e respunda:
–	Quai vul dir che la gutta na tegneva betg!

–	Jau sun en ina situaziun difficila. Jau na sai betg, sche jau duaja maridar ina vaiva che ha blers raps e che jau n'hai betg gugent u ina vendidra che n'ha betg in centim e che jau hai gugent.
–	Na spetga betg pli ditg! Marida quella che ti has gugent!
–	Manegias?...Lura marid jau la vendidra.
–	En quel cas ma da l'adressa da la vaiva!

A la televisiun ves'ins insaquantas giuvnas en resti lev. Ina mamma na vul betg laschar guardar quai ses figl.
–	Va a letg uss, Beni, di ella. Ti vesas bain ch'igl è uras. Quellas damas là èn era gia mez svestgidas.

In chaun ed in cot s'entaupan mintga di giond a la lavur. Cunquai ch'els èn educads bain, salidan els in l'auter curtaschaivlamain. Il cot cun: chicherichichi, il chaun cun: vau, vau.
Ina damaun ch'il cot salida sco adina cun chicherichichi respunda il chaun:
- Miau, miau!
Il cot è tut surprais e dumonda:
–	Tge èsi capità cun tai? Pertge ma salidas ti en questa moda?
Alura respunda il chaun:
–	Sas, jau hai entschet ad emprender linguatgs esters!

Igl è fitg tard e stgir. In sturn tschertga insatge sin via. In policist al vesa, s'avischina e dumonda:
–	Tge tschertgais Vus qua? Poss jau gidar Vus?
–	Jau tschertg la clav da mia chasa, mai jau na la chat pli, respunda l'um cuntinuond a guardar a dretg ed a sanester.
Era il policist entschaiva a tschertgar in pau qua ed in pau là, ma senza success.
–	As regurdais vus nua che vus l'avais persa?
–	Gea, jau l'hai persa vi là en il parc.
–	Ma, lura pertge la tschertgais vus qua?
–	Perquai ch'en il parc èsi stgir ed ins na vesa nagut, entant che qua en il cler da la glisch èsi pli lev da la chattar.